Document ID: 32005D0389

32005D0389
L 128/73
SLUŽBENI LIST EUROPSKE UNIJE
18.05.2005.
ODLUKA KOMISIJE
od 18. svibnja 2005.
o izmjeni Odluke 1999/217/EZ u pogledu registra aromatičnih tvari koje se upotrebljavaju u ili na hrani
(priopćena pod brojem dokumenta C(2005) 1437)
(Tekst značajan za EGP)
(2005/389/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Europskog parlamenta i Vijeća (EZ) br. 2232/96 od 28. listopada 1996. o utvrđivanju postupka Zajednice za aromatične tvari upotrijebljene ili namijenjene za uporabu u ili na hrani (1), a posebno njezin članak 3. stavak 2. i članak 4. stavak 3., budući da:
(1)
Uredbom (EZ) br. 2232/96 utvrđuje se postupak za određivanje pravila koja se odnose na aromatične tvari koje se upotrebljavaju u ili na hrani. Tom se Uredbom predviđa usvajanje registra aromatičnih tvari (registar) nakon što države članice dostave popis aromatičnih tvari koje se mogu upotrebljavati u ili na hrani i koje se nalaze na tržištu na njihovom državnom području i nakon što Komisija razmotri tu obavijest. Navedeni je registar usvojen Odlukom Komisije 1999/217/EZ (2).
(2)
Uredbom (EZ) br. 2232/96 uz to se predviđa program procjene aromatičnih tvari kako bi se provjerilo jesu li u skladu s općim kriterijima za uporabu aromatičnih tvari utvrđenih u Prilogu toj Uredbi.
(3)
Europska agencija za sigurnost hrane (Agencija) u svojemu mišljenju od 13. srpnja 2004. o para-hidroksibenzoatima zaključila je da propil 4-hidroksibenzoat (FL 09.915) utječe na spolne hormone i muške reproduktivne organe u mladih štakora. Agencija nije mogla preporučiti prihvatljivi dnevni unos (PDU) za tu tvar zbog nemogućnosti utvrđivanja najniže razine tvari povezane s nepoželjnim učinkom (NOAEL). Uporaba propil 4-hidroksibenzoata kao aromatične tvari u hrani nije prihvatljiva zato što nije u skladu s općim kriterijima za uporabu aromatičnih tvari utvrđenih u Prilogu Uredbi (EZ) br. 2232/96. Zbog toga je potrebno izbrisati propil 4-hidroksibenzoat iz registra.
(4)
Agencija je u svojemu mišljenju od 7. prosinca 2004. o alifatskim dialkoholima, diketonima i hidroksiketonima zaključila da je pentan-2,4-dion (FL 07.191) genotoksičan in vitro i in vivo. U skladu s time, njegova uporaba kao aromatične tvari nije prihvatljiva zato što nije u skladu s općim kriterijima za uporabu aromatičnih tvari utvrđenih u Prilogu Uredbi (EZ) br. 2232/96. Zbog toga je potrebno izbrisati pentan-2,4-dion iz registra.
(5)
Pri primjeni Uredbe (EZ) br. 2232/96 i Preporuci Komisije 98/282/EZ od 21. travnja 1998. o načinima kojima države članice i potpisnice Sporazuma o Europskom gospodarskom prostoru moraju zaštititi intelektualno vlasništvo u vezi s razvojem i proizvodnjom aromatičnih tvari navedenih u Uredbi Europskog parlamenta i Vijeća (EZ) br. 2232/96 (3), za mnoge su tvari države članice koje podnose priopćenja zahtijevale da se tvari registriraju tako da se poštuju prava intelektualnog vlasništva proizvođača.
(6)
Zaštita tih tvari navedenih u dijelu B registra ograničena je na razdoblje od najviše pet godina od datuma primitka priopćenja. Taj je rok istekao za 28 tvari koje se u sladu s time trebaju prenijeti u dio A registra.
(7)
Odluku 1999/217/EZ treba izmijeniti na odgovarajući način.
(8)
Mjere predviđene ovom Odlukom u skladu su s mišljenjem Stalnoga odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Prilog Odluci 1999/217/EZ izmjenjuje se u skladu s Prilogom ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 18. svibnja 2005.

Labels: 12
17